אין תמונה חופשיתאין תמונה חופשית
**שירלי אנגלרד** (נולדה ב-23 בפברואר 1967) היא עורכת דין ישראלית. בין השנים 2016–2023 שימשה כפרקליטת מחוז מרכז (אזרחי) בפרקליטות המדינה.

ביוגרפיה
--------

נולדה ליוסף דיאמנט בארצות הברית. היא בעלת תואר ראשון מהאוניברסיטה העברית בירושלים, ותואר שני מאוניברסיטת בר-אילן – שניהם במשפטים. בשנת 1989 הצטרפה לפרקליטות המדינה כסטודנטית במחלקת הבג"צים בפרקליטות. התמחתה אצל השופטת בדימוס עדנה ארבל, אז שופטת בבית המשפט המחוזי בתל אביב ולימים בבית המשפט העליון. בוגרת מחזור 2018 של חברי רשת המנהיגות הבכירה של קרן וקסנר.

### בפרקליטות המדינה

ב-1992 החלה אנגלרד לשמש כפרקליטה בפרקליטות המדינה. אנגלרד ייצגה את המדינה במגוון הליכים ובתחומים מגוונים – פיסקלי, אזרחי ומינהלי. טיפלה בעתירות שהוגשו נגד הקמת סניף איקאה בראשון לציון, נגד משרד הביטחון ביחס למכרזים להקמת קריית ההדרכה על שם האלוף אריאל שרון (עיר הבה"דים), ונגד המדינה ביחס להקמת הרכבת הקלה בתל אביב. עוד ייצגה את משרד הבריאות בתובענה ייצוגית נגד חברת "טבע אלטמן" אשר עסקה בתוסף "מגה גלופקס", ואת המדינה בעתירה שהגישה התנועה לחופש המידע לפרסום מימון ציבורי להוצאות משפטיות של נבחרי ועובדי ציבור.

כן ייצגה את המדינה בתביעות לשון הרע, בכללן תביעת ראש הממשלה לשעבר אהוד אולמרט נגד פרקליט המדינה, משה לדור, תביעה נגד מבקר המדינה מיכה לינדנשטראוס, ותביעה נגד השופט ורדימוס זיילר בגין ועדת החקירה בעניין פרשת האחים פריניאן.

ב-2007 החלה אנגלרד לכהן כמנהלת המחלקה לעניינים מינהליים בפרקליטות מחוז תל אביב (אזרחי), וכן אחראית על תחום דיני המשפחה.

### פרקליטת מחוז מרכז (אזרחי)

באפריל 2016 החלה אנגלרד לכהן כפרקליטת מחוז מרכז (אזרחי). בשנה שקדמה לפעילות עצמאית של המחוז – החל מאפריל 2015 – עסקה אנגלרד בהקמתו, ובפיצולו מפרקליטות מחוז תל אביב אזרחי. המחוז החדש עוסק בהליכים אזרחיים ומנהליים שהמדינה צד להם המתקיימים בבתי משפט במחוז המרכז, למעט תיקי התחום הפיסקלי שיועבר אף הוא בעתיד לטיפול המחוז.

במאי 2020 הייתה בין בכירי הפרקליטות שתקפו בחריפות את ממלא מקום פרקליט המדינה דן אלדד, בטענה שבדיקה שפתח כנגד היועץ המשפטי לממשלה אביחי מנדלבליט בפרשת הרפז נעשתה משיקולים שאינם עניינים ופרסומה ברבים היה "מעשה שלא ייעשה".

אנגלרד חברה בוועדת ביניש העוסקת בחוק הבחירות, בוועדה המלווה את חוק בתי המשפט לעניינים מינהליים, ובוועדה הבוחנת של לשכת עורכי הדין.

אנגלרד סיימה את תפקידה כפרקליטת המחוז ביולי 2023, עם בחירת לילך דיין למחליפתה.

חיים אישיים
-----------

נשואה לאביתר אנגלרד, עורך הדין במגזר הפרטי ובנו של שופט בית המשפט העליון לשעבר יצחק אנגלרד, ואם לשלושה. היא גיסתו של השופט שמואל בורנשטיין מבית המשפט המחוזי מרכז.

הערות שוליים
------------

1. ↑  הבוגרים שלנו, באתר קרן וקסנר.
2. ↑  נועם שרביט, ‏בית המשפט ביטל את ההיתרים החורגים להקמת מתחם איקאה בראשון-לציון, באתר גלובס, 23 בספטמבר 2007
3. ↑  מארק שון וליאור גוטמן, עיר הבה"דים: נדחתה עתירת שיכון ובינוי – נסללה הדרך של שפיר ולאומי, באתר כלכליסט, 10 בינואר 2012
4. ↑  עת"מ (תל אביב-יפו) 1072/07 - מטרו רייל בע"מ נ' ועדת המכרזים הבינמשרדית - הרכבת הקלה במטרפולין תל אביב ואח' מחוזי תל אביב-יפו.
5. ↑  יעילותו של "מגה גלופלקס" מוטלת בספק, באתר מוטק'ה, ‏15/05/07
6. ↑  ארנון בן-יאיר, המדינה מממנת לעובדיה ולנבחריה הוצאות משפטיות - אך מסרבת לחשוף למי וכמה, באתר TheMarker‏, 20 בספטמבר 2006
7. ↑  יובל יועז, ‏נדחתה תביעת הדיבה של קציני המשטרה נגד השופט ורדי זיילר, באתר גלובס, 21 בינואר 2010
8. ↑  פוסט של משרד המשפטים ברשת החברתית פייסבוק, 20 באפריל 2016.
9. ↑  מינויים חדשים של פרקליטות מחוז ת"א ומרכז (אזרחי), באתר משרד המשפטים.
10. ↑  חן מענית, ‏בכירי הפרקליטות נגד עו"ד דן אלדד: "התנהלותך מנוגדת לכל אתוס", באתר גלובס, 24 באפריל 2020
11. ↑  מכתב בכירי פרקליטות המדינה אל דן אלדד, 24 במאי 2020.
12. ↑  חן מענית, ‏הוועדה הבוחנת של בחינות ההסמכה של לשכת עוה"ד התפטרה, באתר גלובס, 31 בדצמבר 2018
13. ↑  הסדר למניעת ניגוד עניינים - עו"ד שירלי אנגלרד, 3 במאי 2016.
14. ↑  הדס מגן, ‏מחוץ לתחום לשופטי העליון, באתר גלובס, 21 באפריל 2002
15. ↑  חן מענית, ‏נחשפו השמות של עוד 6 פרקליטים שלהם קרובי משפחה שופטים, באתר גלובס, 11 בינואר 2017